પ્રમુખસ્વામીજી એટલે બહુ કોમળ વ્યક્તિત્વ. માખણની ઉપમા પણ વામણી પડે એવી મુલાયમતા. કોઈનુંય દિલ ન દુભાય એની એમને સતત કાળજી! નાના શિશુની ભાવનાઓનોય હૃદયથી આદર કરે. માનવમાત્રની ભાવનાઓને જાળવવા માટે, લોકોનાં સુખ-દુઃખમાં સહભાગી થવા માટે, આધ્યાત્મિક મૂલ્યોના પ્રવર્તનની સેવા કરવા માટે, સંસ્કૃતિના રક્ષણ માટે, સામાજિક આપત્તિઓમાં અસંખ્ય લોકોને હૂંફ આપવા માટે પરમ પૂજ્ય પ્રમુખસ્વામી મહારાજ દિવસ-રાત દોડતા રહ્યા. સન ૧૯૭૧થી ૧૯૯૮ સુધીનાં લગભગ ત્રણ દાયકા સુધીનો સમય તેમણે અવિરત વિચરણ કરીને અસંખ્ય લોકોનાં જીવતરને ધન્ય કર્યાં, માંગલ્યથી શણગાર્યાં, પોતાની જાતની પરવા કર્યા સિવાય! શરીરના સહજ ભાવોથી સદા પર પરમ પૂજ્ય પ્રમુખસ્વામી મહારાજે ન પોતાની ગંભીર બીમારીઓને ગણકારી કે ન ઉંમરને.